b'\n_START_ARTICLE_\nToyota Celica\n_START_SECTION_\nPirmoji karta / A20/35 serija (1970-1977)\n_START_PARAGRAPH_\n2000GT modelis tapo Toyota Celica serijos pradininku. 1970 m. buvo pagaminta pirmoji Toyota Celica (tam tikr\xc4\x85 laik\xc4\x85 Japonijos rinkai skirtos Celica buvo pardavin\xc4\x97jamos su 2000GT prekiniu \xc5\xbeenklu)._NEWLINE_K\xc4\x97bulo dizainas buvo naujovi\xc5\xa1kas ir suteik\xc4\x97 automobiliui i\xc5\xa1skirtinumo. Toyota Celica buvo prad\xc4\x97ta pardavin\xc4\x97ti ne tik Japonijoje, bet ir JAV, tod\xc4\x97l skirtingoms rinkoms skirti modeliai \xc5\xa1iek tiek skyr\xc4\x97si. Pagrindiniai skirtumai buvo pastebimi komplektuojam\xc5\xb3 varikli\xc5\xb3 gamoje. Japonijos rinkai buvo i\xc5\xa1leistos ET, LT, ST ir GT modifikacijos, tur\xc4\x97jusios \xc4\xafvairius variklius: nuo ekonomi\xc5\xa1k\xc5\xb3 T/2T (1,4 l ir 1,6 l darbinio t\xc5\xabrio) iki galingo Twincam varianto su papildoma sportine va\xc5\xbeiuokle. Tuo tarpu JAV rinkai skirti modeliai buvo leid\xc5\xbeiami i\xc5\xa1skirtinai su 8R-C (1,9 l, SOHC, 4 cilindrai eil\xc4\x97je, 108 AG) varikliu ir 4 laipsni\xc5\xb3 mechanine pavar\xc5\xb3 d\xc4\x97\xc5\xbee._NEWLINE_1972 metais JAV skirtas modelis prad\xc4\x97tas tiekti su atnaujintu 18R-C varikliu (2 l, SOHC, 4 cilindrai eil\xc4\x97je, 97 AG). Nors darbinis t\xc5\xabris ir buvo padidintas, bet d\xc4\x97l suma\xc5\xbeinto suspaudimo laipsnio galia truput\xc4\x97l\xc4\xaf suma\xc5\xbe\xc4\x97jo. Atsirado galimyb\xc4\x97 automobil\xc4\xaf pasirinkti su trij\xc5\xb3 laipsni\xc5\xb3 automatine pavar\xc5\xb3 d\xc4\x97\xc5\xbee. \xc5\xa0i\xc5\xb3 automobili\xc5\xb3 patikimumas ir k\xc4\x97bulo dizaino bruo\xc5\xbe\xc5\xb3 pana\xc5\xa1umas su Ford Mustang leido Toyota koncernui gerai \xc4\xafsitvirtinti Amerikos rinkoje._NEWLINE_Pirmos kartos Celica susilauk\xc4\x97 didelio pasisekimo. Toyota pardavimai i\xc5\xa1augo. Pra\xc4\x97jus 4 metams nuo pirmosios Celica i\xc5\xa1leidimo ir Amerikoje i\xc5\xa1leid\xc5\xbeiama GT modifikacija. Did\xc5\xbeiausi pakeitimai buvo atlikti k\xc4\x97bulo dizaine ir pakaboje. 1975 m. 18R-C variklis pakei\xc4\x8diamas \xc4\xaf atnaujint\xc4\x85 R serijos 20R (2,2 l, SOHC, 4 cilindrai eil\xc4\x97je, 90-96 AG). 1976 m. i\xc5\xa1leid\xc5\xbeiamas pirmas modelis su he\xc4\x8dbeko tipo k\xc4\x97bulu. Galin\xc4\x97 k\xc4\x97bulo dalis dar labiau supana\xc5\xa1\xc4\x97jo su Ford Mustang.\n_START_SECTION_\nAntroji karta / A40 serija (1978-1981)\n_START_PARAGRAPH_\n1978 m. Toyota in\xc5\xbeinieriai i\xc5\xa1leido antros kartos Toyota Celica. K\xc4\x97bulo formos buvo visi\xc5\xa1kai atnaujintos. II kartos Celica, kaip ir pirmoji, susilaukia pasaulinio pripa\xc5\xbeinimo._NEWLINE_Po met\xc5\xb3 - 1979 - \xc5\xa1alia ST/GT pristatoma nauja modifikacija, pavadinta Toyota Celica Supra. \xc5\xa0ioje modifikacijoje pirm\xc4\x85 kart\xc4\x85 sumontuotas Toyota EFI (angl. Electronic Fuel Injection) variklis vietoje karbiuratorinio varianto. Variklis pavadintas 4M-E (2,6 l, SOHC EFI, 6 cilindrai eil\xc4\x97je, 110 AG ir 136 Nm) ir suteik\xc4\x97 Celica Supra 20 AG prana\xc5\xa1um\xc4\x85 palyginti su Celica GT. Bet naujasis motoras buvo gerokai sunkesnis u\xc5\xbe 20R variant\xc4\x85, tod\xc4\x97l naudingos galios i\xc5\xa1lo\xc5\xa1ta beveik nebuvo. Supra modifikacija taip pat tur\xc4\x97jo prailgint\xc4\x85 va\xc5\xbeiuokl\xc4\x97s variant\xc4\x85. In\xc5\xbeinieriai Celica Supra sumontavo priekines groteles, labai pana\xc5\xa1ias \xc4\xaf pradininko 2000GT._NEWLINE_1980 m. \xc5\xa1iek tiek atnaujina Toyota Celica i\xc5\xa1vaizda, o 1981 metais atnaujinamas pasen\xc4\x99s 20R variklis, kuris pavadinamas 22R (2,4 l, SOHC, 4 cilindrai su karbiuratoriumi, 96 AG (pa\xc5\xbeym\xc4\x97tina, kad R serijos varikli\xc5\xb3 atnaujinimai buvo nukreipti \xc4\xaf sukimo momento, o ne galios didinim\xc4\x85)). 22R buvo montuojamas \xc4\xaf ST ir GT versijas. 1981 m. atnaujinamas ir Celica Supra variklis 4M-E, kuris pavadintas 5M-E (2,8 l, EFI SOHC, 6 cilindrai eil\xc4\x97je, 116 AG ir 145 Nm).\n_START_SECTION_\nTre\xc4\x8dioji karta / A60 serija (1982-1985)\n_START_PARAGRAPH_\n1982 m. i\xc5\xa1leid\xc5\xbeiama tre\xc4\x8dios kartos Toyota Celica. Naujoji serija sulaukia daug pakeitim\xc5\xb3. Labiausiai pastebimas vizualinis skirtumas \xe2\x80\x93 \xe2\x80\x9ei\xc5\xa1lendantys\xe2\x80\x9c priekiniai \xc5\xbeibintai. Taip pat k\xc4\x97bulo formos \xc4\xafgavo kampuotumo ir agresyvumo. Celica Supra modifikacijos i\xc5\xa1vaizda \xc5\xa1iek tiek skyr\xc4\x97si nuo kit\xc5\xb3 versij\xc5\xb3._NEWLINE_5M-E variklis atnaujintas ir i\xc5\xa1leista jo Twincam versija, pavadinta 5M-GE (2,8 l, EFI DOHC, 6 cilindrai eil\xc4\x97je, 145-161 AG ir 155-169 Nm). Dar vienas Celica Supra i\xc5\xa1skirtinis bruo\xc5\xbeas \xe2\x80\x93 nepriklausoma galin\xc4\x97 pakaba._NEWLINE_Tam, kad u\xc5\xbepildyt\xc5\xb3 atsiv\xc4\x97rusi\xc4\x85 sprag\xc4\x85 tarp ST (GT) ir Supra versij\xc5\xb3, 1982 m. i\xc5\xa1leista GT-S (Sport) modifikacija. Celica GT-S, kaip ir Celica Supra, tur\xc4\x97jo nepriklausom\xc4\x85 galin\xc4\x99 pakab\xc4\x85 bei Supra interjero apdail\xc4\x85._NEWLINE_1983 m. \xc4\xaf Celica GT/GT-S prad\xc4\x97tas montuoti 22R-E (2.4 l, EFI SOHC, 4 cilindrai eil\xc4\x97je, 105-116 AG ir 137-140 Nm) variklis._NEWLINE_1984 metais Celica k\xc4\x97bulas atnaujinamas, dizaineriai suteikia automobiliui patrauklesnes formas. Toyota Celica pardavimai tiesiog puik\xc5\xabs. Tais pa\xc4\x8diais metais \xc4\xaf Celica ST prad\xc4\x97ti montuoti 22R-E varikliai. Atsiranda Celica Supra veriantas su automatine ECT (angl. Electronically Controlled Transmission) pavar\xc5\xb3 d\xc4\x97\xc5\xbee, turin\xc4\x8dia Normal ir Sport re\xc5\xbeimus. 1985 m. i\xc5\xa1leistas pirmasis Toyota Celica kabrioletas, pavadintas Sunchaser.\n_START_SECTION_\nKetvirtoji karta / T160 serija (1986-1989)\n_START_PARAGRAPH_\n1986 m. Supra modifikacija atskiriama nuo Celica serijos ir i\xc5\xa1leid\xc5\xbeiama kaip atskiras modelis. Ketvirtos kartos Celica perkuriama i\xc5\xa1 naujo ir tampa priekiniais ratais varomu modeliu. I\xc5\xa1vaizda pasikei\xc4\x8dia, netenka tokio kampuotumo, b\xc5\xabdingo Supra. Visi montuojami varikliai taip pat atnaujinami \xe2\x80\x93 R serij\xc4\x85 pakei\xc4\x8dia naujoji S serija. Varikli\xc5\xb3 gama: Celica ST - 2S-E (2 l, EFI SOHC, 4 cilindrai eil\xc4\x97je, 97 AG ir 118 Nm), Celica GT - 3S-FE (2 l, EFI DOHC, 4 cilindrai eil\xc4\x97je) ir Celica GT-S - 3S-GE (2 l, EFI DOHC, 4 cilindrai eil\xc4\x97je, 135 AG ir 125 Nm). Visos modifikacijos leid\xc5\xbeiamos su kup\xc4\x97 ir he\xc4\x8dbeko k\xc4\x97bulo tipais._NEWLINE_Atskirta Toyota Supra nebuvo toks pelningas projektas \xe2\x80\x93 kaina buvo pakankamai auk\xc5\xa1ta ir tai labai atsiliep\xc4\x97 pardavimams._NEWLINE_Vis augantis Toyota Celica populiarumas, ir tai, kad Toyota koncernui reik\xc4\x97jo platformos sportiniam modeliui, kuris atstovaut\xc5\xb3 kompanij\xc4\x85 pasauliniame automobili\xc5\xb3 sporte, sudar\xc4\x97 prielaidas atsirasti naujai, galingai, keturiais ratais varomai Toyota Celica modifikacijai. Taip 1988 m. atsirado Celica GT-4 (All-Trac JAV rinkoje). Ketvirtos kartos Celica GT-4 buvo \xc4\xafmontuota 3S-GE variklio Turbo versija, pavadinta 3S-GTE (2 l, EFI 16V DOHC, 4 cilindrai eil\xc4\x97je su turbokompresoriumi, 180 AG ir 180 Nm). Tai buvo pirmoji Celica su turbokompresoriniu varikliu. Toyota in\xc5\xbeinieriai, sugeb\xc4\x97j\xc4\x99 i\xc5\xa1 2 litr\xc5\xb3 variklio i\xc5\xa1gauti 200 AG, suk\xc5\xabr\xc4\x97 model\xc4\xaf automobili\xc5\xb3 sportui.\n_START_SECTION_\nPenktoji karta / T180 serija (1990-1993)\n_START_PARAGRAPH_\n1990 m. buvo i\xc5\xa1leista penktoji Celica karta. Automobilio k\xc4\x97bulo dizainas buvo visi\xc5\xa1kai pakeistas: Celica visi\xc5\xa1kai neteko kampuotumo, \xc4\xafgavo glotnumo, k\xc4\x97bulas tapo pastebimai p\xc5\xabstas \xc4\xaf \xc5\xa1onus. Vienintelis i\xc5\xa1vaizdos pana\xc5\xa1umas su praeita karta buvo \xe2\x80\x9ei\xc5\xa1lendan\xc4\x8dios\xe2\x80\x9c lempos, bet ir jos buvo daug geriau \xc4\xafkomponuotos \xc4\xaf bendr\xc4\x85 automobilio i\xc5\xa1or\xc4\x97s vaizd\xc4\x85. K\xc4\x97bul\xc4\x85, kaip ir anks\xc4\x8diau, buvo galima rinktis i\xc5\xa1 dviej\xc5\xb3 tip\xc5\xb3 \xe2\x80\x93 he\xc4\x8dbeko ir kup\xc4\x97. Automobilio priekis buvo pa\xc5\xbeemintas, o galas \xc5\xa1iek tiek pakeltas \xe2\x80\x93 tai automobiliui suteik\xc4\x97 daugiau sporti\xc5\xa1kumo ir agresyvumo. Pakeitimai buvo atlikti ne tik automobilio i\xc5\xa1vaizdoje: pakeisti ir kai kurie techniniai sprendimai. Labai i\xc5\xa1ry\xc5\xa1k\xc4\x97jo skirtumai tarp skirtingiems regionams skirt\xc5\xb3 automobili\xc5\xb3 technini\xc5\xb3 charakteristik\xc5\xb3._NEWLINE_JAV buvo i\xc5\xa1leistos 5 automobilio modifikacijos: ST, GT, GT Convertible, GT-S ir All-Trac. Celica ST komplektuota su 4A-FE (1.6l d.t., EFI DOHC, eil\xc4\x97je 4 cilindrai, 104AG), Celica GT/GT-S komplektuota su 5S-FE (2.0/2.2l d.t., EFI DOHC, eil\xc4\x97je 4 cilindrai, 130-135AG/145Nm), Celica All-Trac komplektuota su patobulintu 3S-GTE (2.0l d.t., EFI Turbo DOHC, eil\xc4\x97je 4 cilindrai, 200AG/200Nm). Ant 3S-GTE prad\xc4\x97tas montuoti oru au\xc5\xa1inamas tarpinis oro au\xc5\xa1intuvas._NEWLINE_Japonijoje Toyota automobiliuose buvo montuojami galingi varikliai: Celica ST 3S-FE (1.6l d.t., EFI DOHC, eil\xc4\x97je 4 cilindrai, 125AG). Celica GT komplektuota su 5S-FE (2.0l d.t., EFI DOHC, eil\xc4\x97je 4 cilindrai, 135AG). O amerikieti\xc5\xa1k\xc4\x85j\xc4\xaf GT-S pakeit\xc4\x97 galinga GT-I modifikacija. Celica GT-I komplektuota su supaprastinta 3S-GTE variklio versija, pavadinta 3S-GE (2.0l d.t., EFI DOHC 16v, eil\xc4\x97je 4 cilindrai, 165AG). GT-4 versija irgi buvo varoma galingesn\xc4\x97s 3S-GTE versijos (2.0l d.t., EFI Turbo DOHC 16v, eil\xc4\x97je 4 cilindrai, 225AG). Japoni\xc5\xa1koje GT-4 versijoje pagal pirk\xc4\x97jo pageidavim\xc4\x85 buvo montuojamos 4WS (4 wheel steering) ir ACS (Actively Controlled Suspension) sistemos._NEWLINE_Europos rinkai rinkai Toyota atskir\xc5\xb3 modifikacij\xc5\xb3 nek\xc5\xabr\xc4\x97, dalis buvo paimta i\xc5\xa1 JAV, dalis i\xc5\xa1 Japonijai skirt\xc5\xb3 automobili\xc5\xb3. Senajame \xc5\xbeemyne buvo galima \xc4\xafsigyti: bazin\xc4\x99 Celica ST su 4A-FE (1.6l d.t., EFI DOHC, eil\xc4\x97je 4 cilindrai, 115AG), tai JAV skirta modifikacija su \xc5\xa1iek tiek pakelta galia. Vietoje amerikieti\xc5\xa1k\xc5\xb3j\xc5\xb3 GT ir GT-S Europa sulauk\xc4\x97 galingosios GT-I versijos, kurios galia buvo truput\xc4\x97l\xc4\xaf suma\xc5\xbeinta lyginant su Japonijos rinkai skirtais modeliais. Montuojamas tas pats 3S-GE variklis (2.0l d.t., EFI DOHC 16v, eil\xc4\x97j\xc4\x97 4 cilindrai, 156AG). 1992 metais Europos rinkai buvo i\xc5\xa1leista speciali GT-4 modifikacija pavadinta Carlos Saintz, kuri pasi\xc5\xbeym\xc4\x97jo padidinta galia ir papildomos \xc4\xafrangos gausa.\n_START_SECTION_\n\xc5\xa0e\xc5\xa1toji karta / T200 serija (1994-1999)\n_START_PARAGRAPH_\n1994 m. Celica flagmanas \xe2\x80\x93 GT-4 (dar \xc5\xbeinoma GT-FOUR, All-Trac, Turbo AWD vardu) versija su turbokompresoriumi ir vis\xc5\xb3 varan\xc4\x8di\xc5\xb3j\xc5\xb3 rat\xc5\xb3 transmisija. Pagrindin\xc4\x97 GT-4 misija buvo Pasaulio ralio \xc4\x8dempionato WRC nuostat\xc5\xb3 atitikimas (norint dalyvauti \xc4\x8dempionate reikia va\xc5\xbeiuoti serijiniu automobiliu). Nors ir nedideliais kiekiais ji buvo parduodama beveik visose pagrindin\xc4\x97se pasaulio rinkose: Japonijoje, Australijoje, Europoje ir Britanijoje. Tik JAV GT-4 nebuvo parduodamas. Taip pat amerikie\xc4\x8diams tiekiamos Celica tur\xc4\x97jo kiek silpnesnius variklius, o Japonijai \xe2\x80\x93 galingesnius._NEWLINE_\xc5\xa0iandien VI kartos GT-4 sutinkama retai. Da\xc5\xbenesni modeliai - Celica ST ir Celica GT, kuri\xc5\xb3 tur\xc4\x97jo pakakti skirtingus poreikius turintiems pirk\xc4\x97jams._NEWLINE_Labiausiai pastebimi vizualiniai pasikeitimai nuo ankstesni\xc5\xb3 versij\xc5\xb3. Atsisakyta pakeliam\xc5\xb3 priekini\xc5\xb3 \xc5\xbeibint\xc5\xb3. Vietoje j\xc5\xb3 montuojami keturi apval\xc5\xabs. Pakito ir k\xc4\x97bulo forma: vizualiai automobilio priekin\xc4\x97 dalis atrodo lyg pakelta. Interjero surinkimas bei med\xc5\xbeiagos i\xc5\xa1liko kokybi\xc5\xa1ki. Taip pat didelis d\xc4\x97mesys skirtas ergonomikai (vietai kojoms bei s\xc4\x97dintiems gale)._NEWLINE_Pasikeitimai i\xc5\xa1 technin\xc4\x97s pus\xc4\x97s buvo pakankamai minimal\xc5\xabs. VI kartos Celica va\xc5\xbeiuokl\xc4\x97je priekyje montuoti McPherson, o gale Chapman komponentai. I\xc5\xa1skirtinis naujas dalykas: moderni Super Strut priekin\xc4\x97 pakaba, kuri Europoje buvo montuojama tik kaip papildoma \xc4\xafranga GT versijoms bei standartin\xc4\x97 GT-4._NEWLINE_Silpniausia modifikacija derinta su 1,8 litr\xc5\xb3 varikliu, o 2 litr\xc5\xb3 varikliui padidinta maksimali galia. Bazinis ST modelis buvo i\xc5\xa1leistas su ekonomin\xc4\x97s klas\xc4\x97s 7A-FE varikliu (1,8 l, EFI DOHC 16V, eil\xc4\x97je 4 cilindrai, 116 AG / 85 kW). Galingesn\xc4\x97 GT modifikacija tur\xc4\x97jo 3S-GE varikl\xc4\xaf (2,0 l, EFI DOHC 16V, eil\xc4\x97je 4 cilindrai, 175 AG / 129 kW), o Turbo AWD \xe2\x80\x93 242 AG / 178 kW varikl\xc4\xaf su turbokompresoriumi._NEWLINE_Po kosmetinio atnaujinimo 1996 m. pabaigoje europini\xc5\xb3 Celica GT variklio maksimali galia apribota iki 170 AG / 125 kW. JAV GT modifikacijos tur\xc4\x97jo didesnio darbinio t\xc5\xabrio, bet silpnesn\xc4\xaf 5S-FE agregat\xc4\x85 (2,2 l, EFI DOHC 16V, eil\xc4\x97je 4 cilindrai, 132 AG / 97 kW), o ST maksimali galia siek\xc4\x97 tik 106 AG / 78 kW. Modeli\xc5\xb3 su Super strut pakaba JAV nebuvo._NEWLINE_Japonijoje Celica buvo \xc5\xbeymimos kitaip. 2,0 l variklius tur\xc4\x97jo SS-I (3S-FE, 140 AG), SS-II (3S-GE, 180 AG), SS-III (3S-GE, 180 AG, v\xc4\x97liau 3S-GE su VVT-i Beams, 200 AG) bei GT-FOUR (3S-GE su turbokompresoriumi, 255 AG) modifikacijos._NEWLINE_Kai kurios SS-III versijos buvo komplektuojamos su LSD (visur kitur \xc5\xa1\xc4\xaf privalum\xc4\x85 tur\xc4\x97jo tik GT-4)._NEWLINE_Paskutiniame XX am\xc5\xbeiaus de\xc5\xa1imtmetyje sportini\xc5\xb3 automobili\xc5\xb3 populiarumas sumenko, o j\xc5\xb3 viet\xc4\x85 u\xc5\xbe\xc4\x97m\xc4\x97 SUV (padidinto prava\xc5\xbeumo automobiliai) bei vienat\xc5\xabriai._NEWLINE_1995 m. buvo i\xc5\xa1leista Toyota Celica Convertible. Atviras modelis, sukurtas panaudojus GT baz\xc4\x99. 1996 m. buvo atlikti Celica kosmetiniai atnaujinimai (naujo modelio buferiai, slenks\xc4\x8diai, pos\xc5\xabki\xc5\xb3 \xc5\xbeibintai). Ta\xc4\x8diau paklausa vis tiek buvo gerokai ma\xc5\xbeesn\xc4\x97 nei buvo tik\xc4\x97tasi._NEWLINE_1998 m. nutraukta ST modifikacijos gamyba. 1999 m. atsisakyta kup\xc4\x97 k\xc4\x97bulo tipo (he\xc4\x8dbek\xc5\xb3 ir kabriolet\xc5\xb3 gamyba t\xc4\x99siama)._NEWLINE_Oficialiai VI kartos Celica buvo gaminama iki 1999 m.\n_START_SECTION_\nSeptintoji karta / T230 serija (2000-2006)\n_START_PARAGRAPH_\nPo VI kartos Celica nepasisekimo rinkos segmente dominavo Honda su savo Civic ir Integra modeliais, kurie buvo galingesni ir greitesni._NEWLINE_1999 m. galutinai nutraukiama ankstesn\xc4\x97 serija. Netrukus buvo paskelbta apie Toyota Celica VII k\xc5\xabrim\xc4\x85._NEWLINE_Kartu su Yamaha pradedamas kurti visi\xc5\xa1kai naujas variklis, galintis pralenkti konkurentus. Pasibaigus Honda patento galiojimo laikui, Toyota sukuria savo technologijos variant\xc4\x85 VVTl-i (variable valve timing with lift and inteligence). \xc5\xa0i technologija leido i\xc5\xa1gauti 192 AG gali\xc4\x85 i\xc5\xa1 1,8l darbinio t\xc5\xabrio variklio. Pasitelk\xc4\x99 naujus pasiekimus Toyota ir Yamaha sukuria nauj\xc4\x85j\xc4\xaf varikl\xc4\xaf 2ZZ-GE (1.8l d.t., VVTl-i, eil\xc4\x97je 4 cilindrai, 192 AG), variklio blokas visi\xc5\xa1kai aliumininis)._NEWLINE_Pirm\xc4\x85 kart\xc4\x85 Celica VII konceptas pristatomas 1999 m. Detroito tarptautin\xc4\x97je automobili\xc5\xb3 parodoje. Kitais metais pradedama modelio masin\xc4\x97 gamyba. Serijinis modelis Europoje i\xc5\xa1leid\xc5\xbeiamas dvejomis modifikacijosmis su 1.8l VVTl-i varikliu: 143 AG ir 192 AG. V\xc4\x97lgi JAV rinkai did\xc5\xbeiausias variklio galingumas \xc5\xa1iek tiek apribotas, Japonijoje - padidintas._NEWLINE_2004 m. paskelbiama, kad nuo 2005 m. visi\xc5\xa1kai nutraukiama Toyota Celica gamyba, nes n\xc4\x97ra pakankamos paklausos.'